b'\n_START_ARTICLE_\nUrna\n_START_PARAGRAPH_\nUrna \xe2\x80\x93  apvalus ar kitokios formos, da\xc5\xbeniausiai pailgas indas su u\xc5\xbedara ertme vir\xc5\xa1uje, pana\xc5\xa1us \xc4\xaf vaz\xc4\x85. Tradicin\xc4\x97s urnos gaminamos i\xc5\xa1 \xc4\xafvairi\xc5\xb3 med\xc5\xbeiag\xc5\xb3 (keramikos, med\xc5\xbeio, akmens, metalo), dekoruojamos. _NEWLINE_Urnos da\xc5\xbeniausiai naudojamos mirusio \xc5\xbemogaus laidojimo apeigose. Laidojimo apeig\xc5\xb3 urna \xe2\x80\x93 tai talpykla kremuoto lavono pelenams laikyti. Palaidojimui \xc5\xbeem\xc4\x97je urnos gaminamos i\xc5\xa1 biologi\xc5\xa1kai skaid\xc5\xbei\xc5\xb3 ir ekologi\xc5\xa1k\xc5\xb3 med\xc5\xbeiag\xc5\xb3. Saugoma namuose ar statoma \xc4\xaf kolumbarium\xc4\x85 urna \xe2\x80\x93 ilgaam\xc5\xbeis, puo\xc5\xa1nus indas. Specialiai gaminamos urnos su galimybe i\xc5\xa1berti pelenus, taip pat namini\xc5\xb3 gyv\xc5\xabn\xc4\x97li\xc5\xb3 pelenams sud\xc4\x97ti.\n_START_SECTION_\nIstorija\n_START_PARAGRAPH_\nUrnos prad\xc4\x97tos naudoti dar senov\xc4\x97s civilizacij\xc5\xb3. 32 keramin\xc4\x97s urnos su kremuotais palaikais, datuojamos ma\xc5\xbedaug 7000\xc2\xa0m. pr. m. e., buvo rastos neolitin\xc4\x97je Dziahu gyvenviet\xc4\x97je, kitos\xc2\xa0\xe2\x80\x93 \xc5\xa0aansi provincijoje Kinijoje. Senov\xc4\x97s Graikijoje laidotuvi\xc5\xb3 apeig\xc5\xb3 aliejui laikyti naudoti lekitai\xc2\xa0\xe2\x80\x93 dekoruoti tapybos ornamentais indai. Rom\xc4\x97nai urnas  talpindavo kolektyvini\xc5\xb3 kapavie\xc4\x8di\xc5\xb3 ni\xc5\xa1ose kolumbariumuose. Bavarijoje buvo priimta \xc4\xaf urn\xc4\x85 patalpinti mirusio karaliaus \xc5\xa1ird\xc4\xaf. Kremavimo urnos taip pat naudotos Anglijoje anglosaks\xc5\xb3 am\xc5\xbeiais, daugelyje ikikolumbini\xc5\xb3 civilizacij\xc5\xb3._NEWLINE_\xc5\xa0iuolaikiniame pasaulyje kremavimo urnos yra neatsiejamos nuo laidojimo paslaug\xc5\xb3 verslo. Jos yra \xc4\xafvairaus dyd\xc5\xbeio ir form\xc5\xb3, skirtingos kokyb\xc4\x97s.\n_START_SECTION_\nLietuvoje\n_START_PARAGRAPH_\nAtsi\xc5\xbevelgiant \xc4\xaf velionio religinius \xc4\xafsitikinimus ar i\xc5\xa1reik\xc5\xa1t\xc4\x85 vali\xc4\x85, urna laidojama dalyvaujant i\xc5\xa1pa\xc5\xbe\xc4\xafstamos religijos dvasininkui. Lietuvoje katalik\xc5\xb3 dvasininkai vadovaujasi 2004 m. lietuvi\xc5\xb3 kalba i\xc5\xa1leistu \xe2\x80\x9eLaidotuvi\xc5\xb3 apeigynu\xe2\x80\x9c, kuriame nurodyta, kokios apeigos atliekamos, kai mirusiojo palaikai buvo kremuoti. Urna su pelenais gali b\xc5\xabti laikoma namuose ar kitoje patalpoje \xe2\x80\x9elaikinam saugojimui\xe2\x80\x9c, t. y. ne ilgiau kaip 3 m\xc4\x97nesius, o po to laidojama kapin\xc4\x97se arba statoma \xc4\xaf kolumbarium\xc4\x85. I\xc5\xa1berti pelenus ant \xc5\xbeem\xc4\x97s ar vandens pavir\xc5\xa1iaus neleid\xc5\xbeiama, remiantis galiojan\xc4\x8diu \xc5\xbdmoni\xc5\xb3 palaik\xc5\xb3 laidojimo \xc4\xafstatymu.'